Здравейте! Моят годеник е аржентинец и може да пребивава до 90 дни в България без виза (само със задграничния си паспорт). Ако сключим брак в Република България през този период, какво следва като процедура по издаване на документ за постоянно пребиваване и работа тук (в България). Благодаря!




Сключване на брак с аржентински гражданин
=========================================

 

Здравейте, Вера Атанасова, 


съгласно чл. 24, ал. 1, т. 18 от Закона за чужденците в РБ чужденец, който е член на семейство на български гражданин, може да получи разрешение за продължително пребиваване, ако притежава и виза по чл. 15, ал. 1 от същия закон.  

За получаване право на продължително пребиваване чужденецът лично представя в дирекция “Миграция” или в ОДМВР заявление по образец съгласно приложение № 3 от Правилника за прилагане на закона, към което прилага:  

1. копие на редовен паспорт или заместващ го документ със страниците на снимката, личните данни, виза по чл. 15, ал. 1 ЗЧРБ, когато такава се изисква, и печата за последното влизане в страната; за сверяване на автентичността на копието се представя и оригиналът на паспорта или заместващия го документ;  

2. документ за платена държавна такса;  

3. доказателства за осигурено жилище;  

4. задължителна медицинска застраховка, валидна на територията на Република България, когато лицето не е осигурено по ЗЗО;  

5. доказателства за стабилни, редовни, предвидими и достатъчни средства за издръжка, без да се прибягва до системата за социално подпомагане, в размер, не по-малък от минималната месечна работна заплата, минималната стипендия или минималната пенсия за страната, за срока на пребиваване на територията на Република България;  

6. свидетелство за съдимост, издадено от държавата, чийто гражданин е чужденецът, или от държавата на обичайното му пребиваване – при първоначално подаване на заявлението;  

7. удостоверение за граждански брак.


Поздрави,  

адв. Николина Митова  

0898 303092


